SKRIFTLIG FORESPØRGSEL P-0147/01

af Vincenzo Lavarra (PSE) til Kommissionen

(23. januar 2001)

Om: Asbestrisiko i forbindelse med Fibronit-fabrikken i Bari

I betragtning af at EU lægger stor vægt på politikker til fremme af en bedre livskvalitet i byerne og mere generelt miljøbeskyttelse, beskyttelse af borgernes sundhed og arbejdstagernes sikkerhed på arbejdspladsen;

I betragtning af at Bari kommune har til hensigt at bebygge det område, hvor den tidligere Fibronit-fabrik nu ligger, som bl.a. blev lukket på grund af det høje indhold af asbest i de stadig eksisterende bygninger og det høje indhold af forurenende stoffer i undergrunden i dette tidligere industriområde.

I betragtning af at hvis den tidligere Fibronit-fabrik, som er placeret lige midt i byen mellem de tætbefolkede kvarterer San Pasquale og Japigia skal rives ned, således at området kan blive bebygget, vil dette betyde en meget farlig spredning i miljøet af asbeststøv med deraf følgende negative helbredsvirkninger for beboerne og de arbejdere, der bliver beskæftiget med det pågældende arbejde.

I betragtning af at mange har udtalt sig imod dette foretagende, ikke blot i politiske kredse og beboerkomitéer, men også eksperter fra universiteter, sundhedssektoren og miljøsektoren, som anser det for mindre farligt og dermed tilrådeligt at omdanne området til en offentlig park, idet der blot generelt sørges for sikkerhed på stedet, sådan at forstå, at der ikke kommer til at foregå nogen fysisk fjernelse af asbestresterne.

kan Kommissionen besvare følgende spørgsmål:

1. Hvilke initiativer har EU taget eller agter den at tage med henblik på at føre kontrol med og sanere industrigrunde med høj tilstedeværelse af asbest?

2. Hvilke retningslinjer anser EU det for tilrådeligt at fastlægge med hensyn til tilfælde af asbestsanering vedrørende industrigrunde i byområder som i ovennævnte tilfælde?

3. Er det på grundlag af de indhøstede erfaringer ikke tilrådeligt at undgå at fjerne og manipulere med store mængder asbest?

Svar afgivet på Kommissionens vegne af Margot Wallström

(6. marts 2001)

Fællesskabslovgivningen omhandler de risici, der er forbundet med asbest, ud fra forskellige synspunkter.

Foranstaltninger med henblik på beskyttelse af de arbejdstagere, der under deres arbejde udsættes for støv fra asbest eller asbestholdige materialer, indførtes allerede med Rådets direktiv 83/477/EØF af 19. september 1983 om beskyttelse af arbejdstagere mod farerne ved under arbejdet at være udsat for asbest(1). Rådets direktiv 87/217/EØF af 19. marts 1987 om forebyggelse af miljøforurening med asbest(2) betød indførelse af generelle forholdsregler, for så vidt angår brugen af asbest samt bortskaffelsen heraf. Asbestaffald skal behandles i overensstemmelse med Rådets direktiv 78/319/EØF af 20. marts 1978 om giftigt og farligt affald(3), som siden er ophævet og afløst af Rådets direktiv 91/689/EØF af 12. december 1991 om farligt affald(4). Denne lovgivning rummer generelle bestemmelser vedrørende betryggende håndtering af farligt affald. Desuden er der ved Rådets direktiv 75/442/EØF af 15. juli 1975 om affald som ændret ved Rådets direktiv 91/156/EØF(5) pålagt medlemsstaterne en generel forpligtelse til at træffe de nødvendige foranstaltninger til sikring af, at affaldet genindvindes eller bortskaffes uden risiko for menneskers sundhed og uden benyttelse af processer eller metoder, som kan skade miljøet.

Rådets direktiv 96/61/EF af 24. september 1996 om integreret forelæggelse og bekæmpelse af forurening(6) rummer i artikel 3 en bestemmelse om, at der ved endeligt ophør af aktiviteterne træffes de nødvendige foranstaltninger til at undgå forureningsfare og for at bringe stedet tilbage til en tilfredsstillende stand. Det gælder for visse kategorier af industrivirksomhed, som er kendetegnet ved et betydeligt forureningspotentiel, herunder bl.a. anlæg til produktion af asbest og fremstilling af asbestholdige produkter. De anlæg, der er blevet tilladt før oktober 1999, skal drives i overensstemmelse med direktivets bestemmelser fra og med oktober 2007. Et anlæg, der allerede er lukket ned, som det f.eks. er tilfældet med det pågældende Fibronit-anlæg, er ikke omfattet af dette juridiske instrument.

Der findes imidlertid ingen fællesskabslovgivning specielt om rensning af industriarealer, der indeholder høje asbestkoncentrationer, eller om, hvorvidt asbesten skal fjernes fra bygninger eller ej. Det er op til medlemsstaterne selv inden for rammerne af den ovennævnte fællesskabslovgivning at beslutte, hvordan man vil løse asbestproblemet i eksisterende bygningsværker.

(1) EFT L 263 af 24.9.1983.

(2) EFT L 85 af 28.3.1987.

(3) EFT L 84 af 31.3.1978.

(4) EFT L 377 af 31.12.1991.

(5) EFT L 78 af 26.3.1991.

(6) EFT L 257 af 10.10.1996.